Baba sterf by kleuterskool: Lykskouing afgehandel | Maroela Media
Die lykskouing van 'n vier maande oue babaseuntjie wat Dinsdagmiddag by 'n kleuterskool aan die Oos-Rand dood is, is afgehandel. Sy dood bly egter steeds 'n raaisel.
Jan Rabie, die baba se oupa, het Vrydag aan Maroela Media gesê die gesin gaan op grond van regsadvies in dié stadium geen kommentaar oor sy kleinseun se dood lewer nie, totdat hulle met die kleuterskool, The Cow Jumped Over The Moon, se bestuur vergader het.
"Ons gaan vandag (Vrydag) of Maandag met die kleuterskool vergader, waarna ons advokaat 'n mediaverklaring oor die voorval sal uitreik. Nou fokus ons eers om die seer te verwerk en die begrafnisreëlings te tref," het hy gesê.
Maroela Media het vroeër berig die seuntjie is Dinsdagmiddag by die kleuterskool in Rynfield, Benoni, deur paramedici dood verklaar. Geen verdere besonderhede oor sy dood is bekend gemaak nie.
Kapt. Nomsa Sekele, polisiewoordvoerder, het Woensdag aan Maroela Media bevestig die polisie doen 'n geregtelike doodsondersoek om die oorsaak van sy dood vas te stel. Niemand is nog in verband met die voorval in hegtenis geneem nie.
Sy het Vrydag aan Maroela Media gesê die nadoodse ondersoek is afgehandel, maar die polisie kan egter nog nie kommentaar daaroor lewer alvorens die amptelike verslag gereed is nie. Dit kan tot twee weke duur.
Christie Fourie, hoof en eienares van die kleuterskool, het Woensdag aan Maroela Media gesê die kleuterskool kan ook nog nie kommentaar lewer nie. Die kleuterskool sal egter 'n mediaverklaring uitreik sodra hulle kan.
Dis baie hartseer. Ek hoop hier kom antwoorde .
So ongelooflik hartseer
Dit is net soooo ongelooflik hartseer. Sterkte aan hierdie gesin en familie.
Dit is vreeslik!! Om 'n geliefde so te verloor is die ergste!! Ek het my neef ook nou onlangs verloor. Ek voel die gesin en familie se pyn. My hart gaan uit na julle.
Ek is weer terug geroep na die afsterwe van my kleinkind by die kleuterskool hier in Sasolburg in 2014. Nadoodse ondersoek is gedoen en my babatjie se dood was verniet want niemand het aan die pen gery nie of by die kleuterskool verantwoordelikheid aanvaar nie. alhoewel dit duidelik was wat gebeur het. Die staat het die saak uitgegooi. Mag God die familie onderskraag en hul deur die hel dra. Verlange….
Volgens 'n vorige Maroela berig was die baba siek toe hy by die kleuterskool afgelaai is die oggend. Mammas asseblief as jou kind siek is vat siekverlof/familieverantwoordelikheidsverlof en sien self na jou kleinding om totdat hy gesond is. Geen werk is jou kind se lewe werd nie en siek kinders steek die ander kinders aan